
2025–2026 оқу жылындағы оқу-тәрбие жұмысын ұйымдастыру, «Адал азамат» біртұтас тәрбие бағдарламасын іске асыру және мектептің жылдық жұмыс жоспарының негізгі бағыттары туралы атқарылған жұмыстардың қорытынды 
АНЫҚТАМАСЫ
Тақырыбы: 2025–2026 оқу жылында білім беру ұйымында оқу-тәрбие процесін ұйымдастыру, білім сапасын арттыру, тәрбие жұмысын жүйелеу, ғылыми-әдістемелік және психологиялық-педагогикалық қолдауды қамтамасыз ету туралы
И.В. Панфилов атындағы №5 мектеп-лицейінің 2025–2026 оқу жылына арналған оқу-тәрбие жұмысы Қазақстан Республикасының білім беру саласындағы қолданыстағы нормативтік-құқықтық актілеріне, мемлекеттік жалпыға міндетті білім беру стандартына, үлгілік оқу жоспарлары мен оқу бағдарламаларына, сондай-ақ Қазақстан Республикасы Оқу-ағарту министрінің 2025 жылғы 26 мамырдағы №123 бұйрығымен бекітілген тәрбие жұмысының негізгі бағыттарына сәйкес ұйымдастырылды.
Оқу-тәрбие жұмысының негізгі мақсаты – білім алушыларға сапалы білім берумен қатар, олардың бойында ұлттық және жалпыадамзаттық құндылықтарды қалыптастыру, азаматтық жауапкершілігін, патриоттық сезімін, шығармашылық қабілетін, еңбекқорлығын, құқықтық мәдениетін және әлеуметтік белсенділігін дамытуға қолайлы білім беру ортасын қалыптастыру.
Мектеп-лицейінің 2025–2026 оқу жылындағы оқу-тәрбие жұмысы «Мұғалімдердің кәсіби құзіреттілігін дамыту арқылы білім сапасын көтеру және мектеп – ата-ана – оқушы үштігінің ынтымақтастығын арттыру» тақырыбы негізінде ұйымдастырылды.
Мектеп-лицейінің миссиясы – білім алушылардың бейімділігі мен қабілеттерін дамыту арқылы жан-жақты, бәсекеге қабілетті, ұлттық және жалпыадамзаттық құндылықтарды бойына сіңірген тұлға қалыптастыру.
Оқу-тәрбие процесін ұйымдастыруда «Адал азамат» біртұтас тәрбие бағдарламасының мақсат-міндеттері басшылыққа алынып, білім алушылардың бойында тәуелсіздік және отаншылдық, бірлік және ынтымақ, әділдік және жауапкершілік, заң және тәртіп, еңбекқорлық және кәсіби біліктілік, жасампаздық және жаңашылдық құндылықтарын қалыптастыруға басымдық берілді.
Оқу жылында оқу процесін ұйымдастыру, білім сапасын бақылау, тәрбие жұмысы, ғылыми-әдістемелік қызмет, психологиялық-педагогикалық қолдау, кәсіптік бағдар беру, кітапхана жұмысы, ата-аналармен өзара іс-қимыл, қауіпсіздік және салауатты өмір салтын қалыптастыру, оқушылардың шығармашылық және қоғамдық белсенділігін арттыру, сондай-ақ материалдық-техникалық базаны жетілдіру бағыттарында кешенді жұмыстар атқарылды.
1. ОҚУ ПРОЦЕСІН ҰЙЫМДАСТЫРУ ЖӘНЕ БІЛІМ САПАСЫН ҚАМТАМАСЫЗ ЕТУ
2025–2026 оқу жылының басталуына байланысты оқу процесін ұйымдастыруға қажетті дайындық жұмыстары жүргізілді. Мектептің жылдық жұмыс жоспары қаралып, бекітілді. Пән бірлестіктерінің, сынып жетекшілерінің, үйірмелер мен спорттық секциялардың жұмыс жоспарлары нақтыланды. Оқушылар қозғалысының есебі жүргізіліп, білім алушылардың сыныптар бойынша контингенті нақтыланды. Бірінші сыныпқа оқушыларды қабылдау, оларды сыныптарға бөлу және сынып жетекшілерін бекіту жұмыстары ұйымдастырылды. Үйден оқитын білім алушылар анықталып, олардың оқуын ұйымдастыруға қажетті құжаттары жинақталды.
Педагогтердің сапалық құрамы нақтыланып, оқу жүктемесі бөлінді. Пән кабинеттерінің жаңа оқу жылына дайындығы тексерілді. Лицей сыныптарының тізімі жасақталып, ата-аналарға тиісті түсіндіру жұмыстары жүргізілді. Білім алушыларды оқулықтармен қамтамасыз ету жұмыстары ұйымдастырылды. «Мектепке жол» акциясы аясында әлеуметтік қолдауды қажет ететін отбасылардың балаларына оқу құралдары, киім-кешек және басқа да қажетті заттармен қамтамасыз ету мәселелері қарастырылды. Жалпыға бірдей міндетті оқу қоры есебінен жекелеген санаттағы білім алушыларға көрсетілетін қаржылай көмекті ұйымдастыру жұмыстары жүргізілді.
Мектептің әлеуметтік базасы жаңартылып, отбасылардың әлеуметтік жағдайы туралы мәліметтер нақтыланды. Ыстық тамақпен қамтамасыз ету бойынша ата-аналардың өтініштері қабылданып, білім алушылардың тізімі жасақталды. Мектеп асханасының жұмысы мен білім алушылардың тамақтану жағдайы бақылауда болды. Оқу процесінің негізгі құжаттарының талапқа сай жүргізілуіне тұрақты бақылау жасалды. Оқушылар мен педагогтердің жеке іс қағаздарын жүргізу тәртібі тексеріліп, электрондық журналдардың уақытылы толтырылуы қадағаланды.
Оқу жылының бастапқы кезеңінде білім алушылардың білім деңгейін анықтау мақсатында диагностикалық жұмыстар жүргізілді. Қыркүйек айында 2–11 сынып оқушыларынан бастапқы білім деңгейін анықтау үшін диктанттар мен бақылау жұмыстары алынды. Бастауыш сыныптарда оқу техникасы, оқу жылдамдығы және жазу сауаттылығы тексерілді. Үлгерімі төмен білім алушылардың біліміндегі олқылықтарды анықтау және толықтыру мақсатында жеке жұмыстар ұйымдастырылды. Пән мұғалімдеріне білім алушылардың біліміндегі кемшіліктерді жоюға бағытталған жеке жұмыс жоспарларын әзірлеу ұсынылып, олардың орындалуы бақылауға алынды.
4 және 9 сынып оқушыларының білім жетістіктерін бақылауға, сондай-ақ ББЖМ-ге дайындық жұмыстарына ерекше назар аударылды. Сынама тесттер ұйымдастырылып, нәтижелері талданып, білім сапасын арттыруға бағытталған жұмыстар белгіленді.
10–11 сынып оқушыларын ҰБТ-ға дайындау жұмыстары жүйелі түрде жүргізілді. Ай сайын сынама тесттер ұйымдастырылып, нәтижелері талданды. Білім алушылардың әлсіз тұстары анықталып, пән мұғалімдері тарапынан қосымша дайындық жұмыстары жүргізілді. Оқу жылы барысында оқу бағдарламаларының орындалуы, пәндердің оқытылу сапасы, жиынтық бағалау нәтижелері, оқушылардың оқу жетістіктері және электрондық журналдардың жүргізілуі тұрақты бақылауда болды.
Ақпан айында биология, химия, география пәндеріндегі жазба, зертханалық және практикалық жұмыстардың орындалуы, үйден оқитын оқушылармен жүргізілетін жұмыстар, сондай-ақ ағылшын тілінде оқытылатын физика, химия, информатика және биология пәндерінің білім сапасы қарастырылды.
Наурыз айында III тоқсан қорытындысындағы бақылау жұмыстарын алу және мониторинг жүргізу, электрондық журналдардың толтырылуын тексеру, жиынтық бағалау балдарының толық қойылуын бақылау жұмыстары атқарылды. Даярлық топтарда тәжірибе алмасу сабақтары өткізіліп, бастауыш сыныптардағы оқу процесін жетілдіру жұмыстары жалғастырылды.
Сәуір айында 11-сынып оқушыларының құжаттарын жинақтау, үйден оқитын оқушылардың сабақтарына қатысу, мектепалды даярлық топтарының жұмысын бақылау және оқушылардың 1-сыныпқа дайындығын саралау жұмыстары жүргізілді. Емтихан ережелерімен таныстыру және емтихан материалдарын дайындау ұйымдастырылды. 4-сыныптардан математика және қазақ тілі пәндері бойынша бақылау жұмыстары алынып, қорытындылары шығарылды. 2–4 сыныптарда жаратылыстану сауаттылығын тексеруге бағытталған тест жұмыстары жүргізілді.
Мамыр айында оқу жылының қорытынды кезеңіндегі негізгі жұмыстар жүзеге асырылды. Оқушыларды сыныптан сыныпқа көшіру, емтихандар кестесін жасау, бітіруші сыныптардың емтиханға дайындығын қорытындылау жұмыстары жүргізілді. Сыныптар бойынша оқушылардың қозғалысы анықталып, сынып жетекшілерінің есептері жинақталды. 2–4 сынып оқушыларының оқу жылдамдығы бойынша қорытынды жұмыстар жүргізілді.
Оқу жылы бойы жүргізілген оқу-тәрбие жұмыстарына талдау жасалып, жазба жұмыстарының, журналдар мен дәптерлердің тексеру нәтижелері сараланды. 4-сыныптардың мониторинг қорытындысы қарастырылып, келесі оқу жылына арналған ұйымдастырушылық мәселелер талқыланды.
Электрондық білім беру ресурстарын оқу процесінде тиімді пайдалану, цифрлық контентті сабақ барысында қолдану, интернет платформаларын оқу процесіне енгізу және педагогтер арасында тәжірибе алмасу жұмыстары ұйымдастырылды. «Е-өтініш» және ақпараттық жүйелер платформаларына келіп түскен өтініштерді уақытылы тіркеу және жауап беру жұмыстары жүргізілді.
2. ОҚУ ПРОЦЕСІНІҢ САПАСЫН БАҚЫЛАУ ЖӘНЕ МОНИТОРИНГ
Оқу процесінің сапасын қамтамасыз ету мақсатында мектеп әкімшілігі тарапынан сабақтарға қатысу, педагогтердің кәсіби қызметін зерделеу және оқу құжаттарының жүргізілуін бақылау жұмыстары оқу жылы бойы жүргізілді.
Қыркүйек айында оқу жылының бастапқы кезеңіндегі білім сапасы сараланып, сабақтардың ұйымдастырылуы, оқушылардың сабаққа қатысуы, пәндердің берілу деңгейі және оқу құжаттарының жүргізілуі бақылауға алынды.
Қазан айында 1–11 сыныптардағы сабақтарға қатысу арқылы оқу процесінің ұйымдастырылуы зерделенді. Білім алушылардың біліміндегі олқылықтарды толықтыру, оқу жетістіктерінің деңгейін анықтау, электрондық журналдардың толтырылуы және жиынтық бағалау нәтижелері бойынша мониторинг жүргізілді. Жаңадан келген педагогтердің сабақтарына қатысу, аттестаттаудан өтетін мұғалімдердің кәсіби қызметін бақылау жұмыстары ұйымдастырылды. Мұғалімдердің өзара сабаққа енуі арқылы тәжірибе алмасуына жағдай жасалды.
Қазақ тілі, математика, физика, информатика, ағылшын тілі, орыс тілі, әдебиеттік оқу және басқа да пәндердің оқытылу сапасы зерделенді. Бастауыш сыныптардағы оқу техникасы, жазу сауаттылығы және математикалық сауаттылыққа ерекше көңіл бөлінді.
Қараша айында оқушы мен мұғалім арасындағы сабақтағы өзара әрекет, математикалық сауаттылық, факультативтік сабақтар, үйірмелер мен секциялардың жұмысы бақыланды. Робототехника және STEM бағытындағы жұмыстардың ұйымдастырылуы да назарда болды.
Желтоқсан айында үйден оқитын оқушыларға пәндердің берілу барысы, әдебиеттік оқу пәнінің жүргізілу сапасы, электрондық журналдардың толтырылуы, жиынтық бағалау нәтижелері, зертханалық және практикалық дәптерлердің жүргізілуі тексерілді.
Қаңтар айында мемлекеттік жалпыға міндетті білім беру стандарты талаптарының орындалуы зерделеніп, ағылшын және орыс тілдері пәндерінің жүргізілу сапасына, бастауыш сынып оқушыларының оқу және жазу сауаттылығына мониторинг жүргізілді. Мектепалды даярлық сыныптарындағы білім алушылардың жыл ортасындағы диагностикасы ұйымдастырылды.
Ақпан–мамыр айларында пәндердің оқытылу сапасын бақылау жалғастырылып, оқу бағдарламаларының орындалуы, зертханалық және практикалық жұмыстар, үйірмелер мен факультативтердің жүргізілуі, жиынтық бағалау нәтижелері және электрондық журналдардың толтырылуы зерделенді.
Оқу жылының соңында бақылау нәтижелері жинақталып, білім алушылардың оқу жетістіктері мен педагогтердің оқу процесін ұйымдастырудағы жұмыстарына талдау жасалды.
3. ТӘРБИЕ ЖҰМЫСЫН ЖҮЙЕЛІ ҰЙЫМДАСТЫРУ
Тәрбие жұмысы «Адал азамат» біртұтас тәрбие бағдарламасының негізгі құндылықтарына сәйкес ұйымдастырылды. Білім алушылардың бойында отансүйгіштік, адалдық, еңбекқорлық, жауапкершілік, өзара құрмет, ұлттық құндылықтарға құрмет және қоғамға қызмет ету қасиеттерін қалыптастыруға бағытталған жұмыстар жүргізілді.
Оқу жылындағы тәрбие жұмыстары ай сайынғы құндылықтар мен басым бағыттарға сәйкес жүйеленді:
· қыркүйек – «Еңбекқорлық және кәсіби біліктілік»;
· қазан – «Тәуелсіздік және отаншылдық»;
· қараша – «Әділдік және жауапкершілік»;
· желтоқсан – «Бірлік және ынтымақ»;
· қаңтар – «Заң және тәртіп»;
· ақпан – «Жасампаздық және жаңашылдық»;
· наурыз – «Тәуелсіздік және отаншылдық»;
· сәуір – «Еңбекқорлық және кәсіби біліктілік»;
· мамыр – «Бірлік және ынтымақ».
Қыркүйек айында еңбекке құрметпен қарау, уақытты тиімді пайдалану, өзін-өзі ұйымдастыру және кәсіби бағдар беру мәселелеріне көңіл бөлінді. «Тілім менің асыл мұрам!» тақырыбындағы іс-шаралар ұйымдастырылып, Абай Құнанбайұлының 180 жылдығына байланысты «Абай мұрасына саяхат» танымдық жұмыстары жүргізілді. «Уақытты басқару және өзін-өзі ұйымдастыру» тақырыбында оқушылармен жұмыстар жүргізілді. Буллинг пен кибербуллингтің алдын алу мақсатында түсіндіру жұмыстары, тренингтер және сынып сағаттары өткізілді. «Қауіпсіз мектеп» онкүндігі аясында жол қауіпсіздігі және балалардың жол жарақатының алдын алу бойынша жұмыстар жүргізілді.
Қазан айында Республика күніне дайындық жұмыстары жүргізіліп, білім алушылардың ел тарихына, мемлекеттік рәміздерге және туған жерге деген құрметін арттыруға бағытталған іс-шаралар өткізілді. Мұғалімдер күніне орай «Даналық ұстаздан», «Ұстаз – мәңгі нұрдың қызметшісі» тақырыптарында мерекелік іс-шаралар, ашық микрофон және челлендждер ұйымдастырылды. «Қамқор» жобасы аясында волонтерлік қызметті дамыту және әлеуметтік жауапкершілікті қалыптастыру жұмыстары жүргізілді. Мектеп парламентінің жұмысы ұйымдастырылып, мектеп президентін сайлау өткізілді.
Қараша айында «Әділдік және жауапкершілік» құндылығына басымдық беріліп, «Адал азамат – Адал еңбек – Адал табыс», «Әділетсіздік және оның салдары», «Әділ ұстаным – өнегелі өмір», «Әділдік пен жауапкершілік – тұлғаның басты қасиеті» тақырыптарында пікірталастар, дебаттар және түсіндіру жұмыстары ұйымдастырылды. Қаржылық сауаттылықты қалыптастыру мақсатында білім алушыларға ақшаны тиімді пайдалану, табыс пен шығынды жоспарлау және жауапты қаржылық шешім қабылдау туралы ақпарат берілді.
Желтоқсан айында «Бірлік және ынтымақ» құндылығына сәйкес Қазақстан Республикасының Тәуелсіздік күніне арналған танымдық және патриоттық іс-шаралар өткізілді. «Тәуелсіздік – ең қымбат құндылық» тақырыбында сынып сағаттары ұйымдастырылды. «Еріктілер қоғам күші» тақырыбында дебат өткізіліп, еріктілік қызметтің қоғамдағы маңызы түсіндірілді.
Қаңтар айында «Заң және тәртіп» бағыты бойынша құқықтық сауаттылықты арттыру, заң талаптарын сақтау, құқық бұзушылықтың алдын алу және азаматтық жауапкершілікті қалыптастыру жұмыстары жүргізілді. «Біз – сыбайлас жемқорлыққа қарсымыз!» тақырыбында түсіндіру жұмыстары жүргізіліп, «Адал ұрпақ» клубының қызметі жандандырылды.
Ақпан айында оқушылардың шығармашылық, зияткерлік және технологиялық қабілеттерін дамытуға бағытталған «Кітап оқу трендте» дебат ойыны, «Менің пірім – Сүйінбай» арнаулар сайысы, «Startup» байқауы, робототехника үйірмесінің ашық сабағы және басқа да іс-шаралар ұйымдастырылды.
Наурыз айында «Алғыс – ізгі ниет» тақырыбындағы жұмыстар жүргізіліп, отбасы, ұлттық мәдениет және тарихи мұра бағыттарына басымдық берілді. «Ананың аялы алақаны» челленджі, «Ұлттық мәдениет» көрмесі, музейге саяхат, мектеп театрының «Бақыт деген» қойылымы, «Күй күмбірі» бағыты бойынша іс-шаралар өткізілді.
«Қамқор» жобасы аясында «Жер сағаты» экологиялық акциясы ұйымдастырылып, табиғатты қорғау және қоршаған ортаға жауапкершілікпен қарау мәселелері қамтылды.
Сәуір айында еңбекке жауапкершілік, салауатты өмір салты, ғылыми ізденіс және кәсіби бағдар мәселелеріне көңіл бөлінді. «Біз таңдаған кітаптар» жұмысы, медиация кабинеттерінің қызметімен таныстыру, Дүниежүзілік денсаулық күніне арналған «Салауатты өмір салты – менің ұстанымым» іс-шаралары және «Табиғатқа қамқорлық жасаймыз» еріктілер акциясы ұйымдастырылды.
«Мектебімнің жалынды жастары» марапаттау кеші өткізіліп, оқушылардың оқу, қоғамдық және шығармашылық жетістіктерін ынталандыруға көңіл бөлінді.
Мамыр айында «Бірлік және ынтымақ» бағыты негізінде оқу жылын қорытындылау, патриоттық тәрбие, экологиялық мәдениет, отбасы құндылығы және толеранттылық мәселелері қамтылды. «Біз әртүрліміз, біз теңбіз», «Туған өлкемнің табиғаты – менің аманатым» тақырыптарындағы іс-шаралар, «Жасыл мекен» бастамасы, «Жас сарбаз» әскери-патриоттық әндер фестивалі, «Әншуақ» және «Әнші балапан» шығармашылық іс-шаралары өткізілді.
Халықаралық отбасы күніне орай «Отбасылық дәстүрлер» апталығы және «Сапалы уақыт» марафонының жеңімпаздарымен кездесу ұйымдастырылды. «Қамқор» жобасы аясында «Түлектердің ағаш егуі» экочелленджі өткізілді. «Білімім – Отаныма!» тақырыбындағы қорытынды іс-шаралар және «Сәт сапар саған, жас түлек!» іс-шарасы ұйымдастырылды.
4. ҚҰҚЫҚ БҰЗУШЫЛЫҚТЫҢ, БУЛЛИНГТІҢ ЖӘНЕ КЕЛЕҢСІЗ ЖАҒДАЙЛАРДЫҢ АЛДЫН АЛУ
Кәмелетке толмағандар арасындағы құқық бұзушылықтың алдын алу мектеп жұмысының маңызды бағыттарының бірі ретінде жүзеге асырылды. Отбасылардың әлеуметтік төлқұжаттары жаңартылып, қолайсыз отбасылардың тізімі салыстырылды. «Тәуекел тобындағы» балалардың тізімі қалыптастырылып, олармен жеке профилактикалық жұмыстар жүргізілді.
Сынып жетекшілері, педагог-психологтер, әлеуметтік педагогтер және мүдделі мемлекеттік органдармен бірлескен жұмыстар ұйымдастырылды. Қажет болған жағдайда отбасылардың әлеуметтік жағдайын зерделеу және қолдау көрсету мақсатында рейдтік жұмыстар жүргізілді.
Буллинг, кибербуллинг, зорлық-зомбылық, интернетке тәуелділік, компьютерлік ойындарға тәуелділік, электрондық темекі және басқа да зиянды әдеттердің алдын алу бойынша ақпараттық-түсіндіру жұмыстары жүргізілді.
«Буллингке жоқ деп айт», «Зорлық-зомбылыққа жол жоқ!», «Буллингтен қорған!» тақырыптарында сынып сағаттары мен профилактикалық жұмыстар ұйымдастырылды.
Ақпан айында Дүниежүзілік қауіпсіз интернет күніне байланысты оқушыларға интернеттегі жеке мәліметтерді қорғау, әлеуметтік желілерді қауіпсіз пайдалану, күмәнді ақпараттарды ажырату және желідегі әдеп нормаларын сақтау жөнінде түсіндіру жұмыстары жүргізілді.
Сәуір айында оқушылар арасында бопсалау, әлімжеттік және буллинг мәселелері бойынша сауалнама жүргізілді. Жоғары сынып оқушылары мен ата-аналарға есірткінің, психикалық белсенді заттардың және синтетикалық есірткі түрлерінің зияны мен заңсыз айналымының құқықтық салдары түсіндірілді.
Интернет қауіпсіздігі апталығы аясында білім алушылардың жас ерекшеліктеріне сәйкес ақпараттық сабақтар өткізілді. Бастауыш сыныптарға «Қауіпсіз интернет», орта буынға «Интернеттегі жеке қауіпсіздік», жоғары сыныптарға форумдар, чаттар және желілік байланыс этикасы жөнінде түсіндіру жұмыстары жүргізілді.
Мамыр айында буллингтің алдын алу, қауіпсіз қоғам қалыптастыру және оқушылардың құқықтық сауаттылығын арттыру жұмыстары жалғастырылды. Есірткі, электронды темекі, вейп және басқа да зиянды әдеттердің алдын алу бойынша профилактикалық жұмыстар жүргізілді.
5. ҒЫЛЫМИ-ЗЕРТТЕУ ЖӘНЕ ӘДІСТЕМЕЛІК ЖҰМЫСТАР
2025–2026 оқу жылында педагогтердің кәсіби құзыреттілігін арттыру және озық тәжірибені тарату мақсатында әдістемелік жұмыстар жүйелі түрде жүргізілді. «Озат педагогикалық тәжірибе» кәсіби қоғамдастығының отырыстары ұйымдастырылып, оқу жылындағы әдістемелік жұмыстың басым бағыттары талқыланды.
Әдістемелік кеңес құрамы бекітіліп, пән бірлестіктерінің жетекшілері тағайындалды. Пән апталықтарының өткізілу кестесі жасалып, пән бірлестіктерінің жылдық жұмыс жоспарлары бекітілді.
Педагогтерге оқу процесінің ерекшеліктерін талдау, қысқа мерзімді және орта мерзімді жоспарларды талапқа сәйкес жүргізу, әдістемелік нұсқаулықтарды пайдалану мәселелері бойынша қолдау көрсетілді.
Жас мамандардың жұмыс жоспарлары бекітіліп, олардың кәсіби бейімделуіне жағдай жасалды. Пәндік курстарға және біліктілікті арттыру курстарына қатысу, педагогтердің сертификаттарын жинақтау және перспективалық жоспар жасау жұмыстары жүргізілді.
Аттестаттаудан өтетін педагогтер анықталып, олардың кәсіби жетістіктері сараланды. Байқауларға қатысу, әдістемелік материалдар жариялау, шығармашылық және кәсіби жұмыстарды жинақтау бағытында жұмыстар жүргізілді.
Педагогтердің пәндік құзыреттілігін жетілдіру мақсатында коучингтер, шеберлік сабақтары және тәжірибе алмасу алаңдары ұйымдастырылды.
Қазақ тілі мен әдебиеті, ағылшын тілі, бастауыш сынып, информатика, құқық және тарих, физика-математика бағыттары бойынша пәндік онкүндіктер өткізілді. Сынып жетекшілерінің онкүндігі мен шеберлік сыныптары ұйымдастырылды.
Мектепішілік ғылыми жоба қорғау конкурсы өткізіліп, олимпиада және ғылыми жоба жеңімпаздарын марапаттау жұмыстары жүргізілді.
Дарынды және қабілеті жоғары оқушылармен жұмыс жүйелі түрде ұйымдастырылды. «Дарын», «Зерде» ғылыми жобаларына қатысатын оқушылар анықталып, олардың зерттеу жұмыстарына жетекшілік жасалды.
Олимпиадалық резерв қалыптастырылып, мектепішілік олимпиадалар өткізілді. Жалпы білім беретін пәндер бойынша олимпиадаға дайындық жүргізілді.
Білім алушылардың зерттеу тақырыбын таңдау, гипотеза құру, ақпарат жинау және зерттеу нәтижесін қорғау дағдыларын дамытуға бағытталған жұмыстар жүргізілді.
«Smart bala» жобасы аясында оқушылардың жеке жетістіктерін жоспарлау, болашақ мамандығын анықтау және өз қабілеттерін дамыту жұмыстары ұйымдастырылды. «Менің жетістік картам», «Болашағым – өз қолымда», «Өнертапқыштыққа алғашқы қадам» жобалары жүзеге асырылды.
Ақпан айында «Startup» байқауы мен робототехника үйірмесінің ашық сабағы ұйымдастырылды. 5–7 сыныптар арасында «Brain Ring», 10–11 сыныптар арасында физика пәнінен квест ойыны өткізілді. Республикалық қашықтық олимпиадаларға оқушылардың қатысуы қамтамасыз етілді.
Сәуір айында мектепішілік ғылыми жоба қорғау конкурсы және «Smart bala» жобасы аясында «Жас ғалым» ғылыми жобалар байқауы ұйымдастырылды.
Мамыр айында IV оқу тоқсаны мен 2025–2026 оқу жылының қорытындысына талдау жасалды. Шығармашыл ұстаздар мен озық тәжірибе жұмыстары сараланды. Мұғалімдердің рейтингі қорытындыланып, шығармашылық топ жетекшілері мен пән бірлестіктерінің жылдық есептері тыңдалды.
Педагогтердің біліктілікті арттыру курстарынан өтуі бойынша есеп әзірленді. Аттестаттау комиссиясының жұмысы қорытындыланып, келесі оқу жылында біліктілік санатын көтеруге ниетті педагогтер анықталды. «Ұстаз» платформасы арқылы аттестаттаудан өтетін мұғалімдердің портфолиоларын бағалау жұмыстары жүргізілді.
«Үздіктен үйрен» шығармашыл ұстаздар бірлестігінің және «Зерде» ғылыми қоғамының жұмыстарына қорытынды жасалды.
6. КӘСІПТІК БАҒДАР БЕРУ ЖӘНЕ ЕҢБЕККЕ БАУЛУ
Білім алушылардың болашақ мамандығын саналы таңдауына жағдай жасау мақсатында кәсіптік бағдар жұмыстары оқу жылы бойы жүргізілді.
«Еңбегі адал – жас өрен» жобасы аясында жұмысшы мамандықтар туралы түсіндіру жұмыстары ұйымдастырылды. Жоғары сынып оқушыларының кәсіпорындар мен мекемелерге экскурсия жасауына жағдай жасалды.
«Қолыңнан келсе – кәсіп ет» тақырыбында питчинг алаңы ұйымдастырылып, оқушылардың кәсіпкерлік бастамаларын дамытуға мүмкіндік берілді.
Педагог-психологтер тарапынан оқушылардың кәсіби қызығушылықтары мен қабілеттерін анықтау мақсатында сауалнамалар жүргізілді. Е.А. Климов әдістемесі негізінде кәсіптік бағдар беру жұмыстары ұйымдастырылды.
Қаңтар айында «Мамандықтар марафоны», жас кәсіпкерлермен кездесулер және кәсіби сынама тесттер өткізу жоспарланып, оқушылардың кәсіби қызығушылықтарын анықтау жұмыстары жалғастырылды.
«Smart bala» жобасы аясындағы жұмыстар білім алушылардың болашақ мамандығын анықтауына, жеке қабілеттерін бағалауына және кәсіптік қызығушылығын дамытуына бағытталды.
7. ПСИХОЛОГИЯЛЫҚ-ПЕДАГОГИКАЛЫҚ ҚОЛДАУ
Психологиялық қызметтің негізгі мақсаты – білім алушылардың психологиялық саулығын қолдау, мектеп ортасына бейімделуін қамтамасыз ету, тәуекел факторларын ерте анықтау және қажетті психологиялық-педагогикалық көмек көрсету.
Қыркүйек айында отбасылардың әлеуметтік төлқұжаттары жаңартылып, қолайсыз отбасылар және тәуекел тобындағы балалар анықталды.
Қазан айында білім алушылардың психологиялық жағдайын зерделеуге бағытталған скринингтік жұмыстар ұйымдастырылды. 5–11 сыныптарда жасөспірімдердің психикалық саулығын бағалауға бағытталған сауалнамалар жүргізілді.
5-сынып оқушыларының сыныптағы психологиялық климатын анықтау мақсатында сауалнама ұйымдастырылды. 1–4 сынып оқушыларының мектепке әлеуметтік-психологиялық бейімделуі ата-аналармен бірлесіп сараланды.
Ерекше білім беру қажеттіліктері бар оқушылармен арнайы жұмыстар ұйымдастырылды. Дефектолог маман тарапынан білім алушыларға қажетті қолдау көрсетіліп, педагогтермен өзара байланыс қамтамасыз етілді.
Қараша айында мектеп ұжымының психологиялық жағдайын анықтауға бағытталған диагностика жүргізілді. Тәуекел деңгейі жоғары оқушылармен жеке сұхбаттар ұйымдастырылып, қажет болған жағдайда ата-аналар хабардар етіліп, тиісті мамандарға жолдау мәселелері қарастырылды.
Ерекше білім беру қажеттіліктері бар оқушылармен арт-терапиялық жұмыстар ұйымдастырылды.
Ақпан айында оқушылардың әлеуметтік ортасын зерттеу мақсатында социометриялық диагностика жүргізіліп, бастауыш сынып оқушыларының танымдық процестерін анықтау жұмыстары ұйымдастырылды. Ерекше білім беру қажеттіліктері бар оқушылардың ата-аналарымен психологиялық-педагогикалық қолдау жұмыстары жүргізілді.
Наурыз айында 4-сынып оқушыларын орта буынға бейімдеу сабақтары өткізілді. 9 және 11-сынып оқушыларымен мемлекеттік емтихандарға психологиялық дайындық жұмыстары жүргізілді. Үлгерімі төмен оқушылармен жеке жұмыстар ұйымдастырылып, ерекше білім беру қажеттіліктері бар оқушылардың мектеп іс-шараларына қатысуына жағдай жасалды.
Сәуір айында қосымша бақылауды қажет ететін оқушылармен жеке сұхбаттар жүргізіліп, ата-аналармен байланыс орнату және қажет болған жағдайда мамандарға бағыттау жұмыстары жүргізілді. Жастар денсаулық орталығы мамандарымен тренинг ұйымдастырылды.
ЕББҚ оқушыларының шығармашылық белсенділігін арттыру мақсатында «Менің қолымнан бәрі келеді» сайысы өткізілді.
Мамыр айында оқушыларды жазғы демалысқа шығару алдында қауіпсіздік шаралары түсіндірілді. 2025–2026 оқу жылы бойынша психологиялық қызметтің аналитикалық және статистикалық есебі дайындалды.
Үйден оқытылатын және ерекше білім беру қажеттіліктері бар оқушылармен оқу жылын қорытындылауға арналған «Біз бақытты баламыз» іс-шарасы ұйымдастырылды.
8. КІТАПХАНА ЖҰМЫСЫ ЖӘНЕ ОҚУШЫЛАРДЫҢ ОҚУ МӘДЕНИЕТІ
Мектеп кітапханасының қызметі білім алушылардың кітап оқуға қызығушылығын арттыруға, ұлттық әдебиет пен тарихи-мәдени мұраны насихаттауға бағытталды.
Қыркүйек айында А.Байтұрсынұлының туған күніне орай «Тілім менің асыл мұрам!» тақырыбында кітапханалық іс-шаралар ұйымдастырылды. Абай Құнанбайұлының 180 жылдығына байланысты «Абай мұрасына саяхат» танымдық бағыты жүзеге асырылды.
Бірінші сынып оқушыларын кітапханаға бейімдеу мақсатында «Кітап – біздің досымыз» тақырыбында кітапханаға саяхат ұйымдастырылды. Оқулықтардың сақталуын қамтамасыз ету мақсатында «Оқулықты күтіп ұста» рейді жүргізілді.
Қазан айында «Балалар кітапханасы» жобасы аясында М.Ғабдуллиннің туғанына 110 жыл толуына орай танымдық іс-шаралар өткізілді. «Демалыста кітап оқимыз», «Оқырман отбасы» акциялары ұйымдастырылды.
Кітапханашылар күніне орай ашық есік күні ұйымдастырылып, оқушыларға кітапхана қоры мен кітап оқу мүмкіндіктері таныстырылды.
Қараша айында С.Бегалиннің туғанына 130 жыл толуына арналған танымдық жұмыстар жүргізілді. «Балалар кітапханасы» жобасы аясында М.Ғабдуллинге арналған «Батырлардың тұйғыны, ғалымдардың жүйрігі – М.Ғабдуллин» тақырыбында танымдық сағат ұйымдастырылды.
Желтоқсан айында Қазақстан Республикасының Тәуелсіздік күніне арналған кітап көрмелері мен танымдық сағаттар өткізілді.
Қаңтар айында «Қыста оқимыз» акциясы аясында білім алушылардың қысқы демалыс кезінде кітап оқуын насихаттау жұмыстары жүргізілді.
Ақпан айында «Балалар кітапханасы» жобасы аясында «Шын жүректен кітап сыйла!» челленджі және «Мен ұсынатын бір кітап» ашық микрофон алаңы өткізілді. Мұқағали Мақатаевтың шығармашылығына арналған «Мұқағали – мәңгілік жыр» әдеби кеші ұйымдастырылды.
Наурыз айында «Оқуға құштар мектеп» жобасы негізінде «Түрлі-түсті кітаптар» сайысы, «Оқуға құштарлықты қалай арттыруға болады?» дебаты және «Елдігімнің айнасы – салт-дәстүрім» кітап көрмесі ұйымдастырылды.
Сәуір айында Халықаралық балалар кітабы күніне орай «Кітап – тарих, шежіре!» іс-шарасы және көркем әдебиеттерге библиографиялық шолу ұйымдастырылды.
Мамыр айында оқулықтарды жинау, түптеу, есепке алу және сақтау жұмыстары жүргізілді. «Ең үздік оқырман» байқауы ұйымдастырылып, белсенді оқушыларды марапаттау жұмыстары жүргізілді.
9. АТА-АНАЛАРМЕН ЖӘНЕ ҚОҒАММЕН ЫНТЫМАҚТАСТЫҚ
Ата-аналармен өзара ынтымақтастық оқу-тәрбие жұмысының маңызды құрамдас бөлігі ретінде ұйымдастырылды. «Мектеп – ата-ана – оқушы» үштігінің өзара байланысын нығайтуға басымдық берілді.
Ата-аналарға білім алушылардың оқу жетістіктері, сабаққа қатысуы, тәртібі, қауіпсіздігі және психологиялық жағдайы туралы ақпарат берілді.
Қыркүйек айында лицей сыныптарына қатысты ата-аналармен түсіндіру жұмыстары жүргізіліп, ыстық тамақпен қамтамасыз ету және әлеуметтік қолдау мәселелері бойынша өтініштер қабылданды.
Қазан айында ата-аналар үшін ашық есік күні ұйымдастырылып, «Отбасы жылуы» тақырыбындағы іс-шаралар өткізілді.
Балалардың мектепке әлеуметтік-психологиялық бейімделуі, жасөспірімдердің психологиялық жағдайы, буллингтің алдын алу және интернет қауіпсіздігі мәселелері бойынша ата-аналармен түсіндіру жұмыстары жүргізілді.
«Ата-аналарды педагогикалық қолдау» орталығының қызметі ұйымдастырылып, ата-аналарға бала тәрбиесі мен білім алуына қолдау көрсету бойынша кеңестер берілді.
Ақпан айында кибербуллинг, әлеуметтік желідегі қауіпсіздік және баланың цифрлық ортадағы белсенділігі мәселелері бойынша сауалнама жүргізілді.
Наурыз айында «Анам және мен» тақырыбындағы жұмыстар ұйымдастырылды. Сәуір айында ата-аналарға арналған «Атадан – өсиет, анадан – қасиет» шеберлік сыныбы өткізілді.
Мамыр айында Ата-аналарды педагогикалық қолдау орталығының жылдық жұмысы қорытындыланып, ата-аналармен жүргізілген жұмыстарға талдау жасалды. Қамқоршылық кеңестің отырысында оқу жылындағы жұмыстар мен алдағы міндеттер қарастырылды.
10. ҚАУІПСІЗДІК ЖӘНЕ САЛАУАТТЫ ӨМІР САЛТЫН ҚАЛЫПТАСТЫРУ
Білім алушылардың қауіпсіздігін қамтамасыз ету жұмыстары оқу жылы бойы жүйелі түрде жүргізілді.
Апта сайын қауіпсіздік сабақтары өткізіліп, жол қозғалысы ережелері, өрт қауіпсіздігі, интернет қауіпсіздігі, буллингтен қорғану, қоғамдық орындардағы қауіпсіздік және жеке жауапкершілік мәселелері түсіндірілді.
«Үйге қауіпсіз жол» тақырыбында бейнероликтер байқауын өткізу жоспарланып, білім алушылардың қауіпсіздік ережелерін шығармашылық түрде меңгеруіне жағдай жасалды.
«Қауіпсіз мектеп» онкүндігі барысында балалардың жол жарақатының алдын алу, қауіпсіз жүріп-тұру және төтенше жағдайларда дұрыс әрекет ету бойынша түсіндіру жұмыстары жүргізілді.
Мектептің азаматтық қорғаныс бойынша қажетті құжаттарының жүргізілуі және қауіпсіздік талаптарының сақталуы қадағаланды.
Салауатты өмір салтын насихаттау мақсатында спорттық жарыстар мен ойындар ұйымдастырылды. «Отбасылық волейбол», футбол, баскетбол және басқа да спорттық іс-шаралар өткізілді.
Сәуір айында Дүниежүзілік денсаулық күніне орай «Салауатты өмір салты – менің ұстанымым» атты іс-шаралар кешені ұйымдастырылды.
Зиянды әдеттердің алдын алу мақсатында жоғары сынып оқушылары мен ата-аналарға есірткі, психикалық белсенді заттар, синтетикалық есірткі түрлері, темекі, электронды темекі және вейптің зияны туралы түсіндіру жұмыстары жүргізілді.
Мамыр айында жазғы демалыс кезеңіндегі қауіпсіздік шаралары бойынша білім алушыларға түсіндіру жұмыстары жүргізілді.
11. ОҚУШЫЛАРДЫҢ ШЫҒАРМАШЫЛЫҚ, ЗИЯТКЕРЛІК ЖӘНЕ ҚОҒАМДЫҚ БЕЛСЕНДІЛІГІ
Оқу-тәрбие процесінде білім алушылардың сабақтан тыс уақытын тиімді ұйымдастыруға және олардың шығармашылық қабілеттерін дамытуға ерекше мән берілді.
«Сыр лигасы» жобасы аясында «Ана тілі аруы», «Зияткер отбасы», «Жігіттердің сұлтаны», «Отбасылық волейбол», «Ана туралы жыр», футбол, «Жайдарман», «Алғашқы әскери лига» бағыттарындағы сайыстарға қатысу жұмыстары жүргізілді.
«Ұшқыр ой алаңы» жобасы арқылы оқушылардың сыни және логикалық ойлау қабілеттерін дамытуға арналған пікірталастар мен интеллектуалдық ойындар ұйымдастырылды.
Дебат қозғалысын дамыту мақсатында әділдік, жауапкершілік, қаржылық сауаттылық, еріктілік және қоғамдық жауапкершілік тақырыптары бойынша пікірталастар өткізілді.
«Brain Ring», физика пәнінен квест ойыны, интеллектуалдық ойындар, пәндік олимпиадалар мен ғылыми жобалар оқушылардың зияткерлік белсенділігін арттыруға бағытталды.
Шығармашылық бағытта мектеп театры, «Жас сарбаз», «Әншуақ», «Әнші балапан», «Мектебімнің жалынды жастары» сияқты іс-шаралар ұйымдастырылды.
12. МАТЕРИАЛДЫҚ-ТЕХНИКАЛЫҚ БАЗАНЫ ЖЕТІЛДІРУ
Мектептің материалдық-техникалық базасын жетілдіру жұмыстары оқу жылы бойы жоспарға сәйкес жүргізілді.
Жаңа оқу жылына оқу кабинеттерін дайындау, кабинеттердің қажетті оқу құралдарымен қамтамасыз етілуін тексеру жұмыстары ұйымдастырылды. Мектеп мүліктеріне есеп жүргізіліп, олардың сақталуына бақылау жасалды.
Қазан айында материалдық-техникалық базаны толықтыру және мектеп мүліктерінің сақталуын қамтамасыз ету бойынша жұмыстар жүргізілді.
Қараша айында мектеп ғимаратының қысқы кезеңге дайындығы, жылу тәртібі және жылыту жүйесінің қалыпты жұмыс істеуі бақылауға алынды.
Желтоқсан айында зертханалық және практикалық жұмыстарды өткізуге қажетті жағдайлар жасау, оқу кабинеттерінің жабдықталуын жетілдіру және ағымдағы жөндеу жұмыстарына қатысты құжаттарды дайындау мәселелері қарастырылды.
Ақпан айында техника қауіпсіздігі, электр жүйелері, жылу қазандықтары және өрт қауіпсіздігі талаптарының сақталуына назар аударылды.
Наурыз айында акт залын толықтыру, пән кабинеттерін талапқа сай жабдықтау және қажетті құрал-жабдықтарды реттеу жұмыстары жүргізілді.
Сәуір айында мектептің спорт залын қажетті құралдармен толықтыру және санитарлық-гигиеналық талаптардың сақталуын бақылау жұмыстары жүргізілді.
Мамыр айында мектеп ауласын көгалдандыру, көркейту және жаңа оқу жылына дайындау жұмыстары басталды. Мектептің материалдық-техникалық жағдайын жетілдіруге қажетті жұмыстардың жоспары әзірленді.
13. АТАУЛЫ ДАТАЛАР ЖӘНЕ ТАРИХИ-МӘДЕНИ МҰРАНЫ НАСИХАТТАУ
Білім алушыларды тарихи-мәдени мұраға құрметпен қарауға тәрбиелеу мақсатында қазақ халқының көрнекті тұлғаларының мерейтойлық даталары тәрбие жұмысының мазмұнына енгізілді.
Оқу жылы барысында Абай Құнанбайұлының 180 жылдығына, Міржақып Дулатовтың 140 жылдығына, Шоқан Уәлихановтың 190 жылдығына, Бауыржан Момышұлының 115 жылдығына, Жамбыл Жабаевтың 180 жылдығына, Әлихан Бөкейхановтың 160 жылдығына, Ахмет Жұбановтың 120 жылдығына және басқа да атаулы даталарға арналған танымдық, әдеби-мәдени және патриоттық іс-шаралар ұйымдастырылды.
Аталған жұмыстар арқылы білім алушылардың тарихи тұлғалар туралы білімін кеңейту, ұлттық мәдениетке, әдебиетке, өнерге және тарихи мұраға құрметін қалыптастыру көзделді.
14. ОҚУ ЖЫЛЫНЫҢ ҚОРЫТЫНДЫ КЕЗЕҢІ ЖӘНЕ АЛДАҒЫ МІНДЕТТЕР
2025–2026 оқу жылының соңғы кезеңінде оқу-тәрбие процесінің нәтижелерін қорытындылау, атқарылған жұмыстарды саралау және келесі оқу жылына арналған бағыттарды анықтау жұмыстары жүргізілді.
Оқу жылы бойы жүргізілген мониторингтер мен бақылау нәтижелері жинақталып, пәндердің оқытылу сапасы, білім алушылардың оқу жетістіктері, тәрбие жұмысының ұйымдастырылуы, психологиялық-педагогикалық қолдау және әдістемелік жұмыстар сараланды.
Пән бірлестіктерінің жылдық есептері тыңдалып, шығармашылық топтардың қызметіне талдау жасалды. Педагогтердің кәсіби жетістіктері, біліктілікті арттыру курстарына қатысуы және аттестаттау нәтижелері қорытындыланды.
Оқушылардың олимпиадаларға, ғылыми жобаларға, интеллектуалдық және шығармашылық байқауларға қатысуы бойынша жұмыстар сараланып, келесі оқу жылына арналған бағыттар белгіленді.
Психологиялық қызметтің аналитикалық және статистикалық есебі дайындалды. Оқушылардың жазғы демалыс кезеңіндегі қауіпсіздігін қамтамасыз ету бойынша түсіндіру жұмыстары жүргізілді.
Кітапхана қызметінде оқулықтарды жинау, есепке алу, түптеу және сақтау жұмыстары жүргізіліп, кітап оқу мәдениетін дамыту бойынша жылдық жұмыстар қорытындыланды.
Ата-аналармен жүргізілген жұмыстар сараланып, Ата-аналарды педагогикалық қолдау орталығының жылдық қызметі қорытындыланды.
Мектептің материалдық-техникалық жағдайы сараланып, келесі оқу жылына қажетті жұмыстардың жоспары әзірленді.
Келесі оқу жылында білім сапасын арттыру, білім алушылардың функционалдық сауаттылығын дамыту, дарынды және үлгерімі төмен оқушылармен жеке жұмысты күшейту, педагогтердің кәсіби құзыреттілігін жетілдіру, ата-аналармен байланысты нығайту, ерекше білім беру қажеттіліктері бар балаларға қолдау көрсету және қауіпсіз білім беру ортасын қамтамасыз ету бағыттарындағы жұмыстарды жалғастыру көзделеді.
ҚОРЫТЫНДЫ
2025–2026 оқу жылының қыркүйек–мамыр айлары аралығында И.В. Панфилов атындағы №5 мектеп-лицейінде оқу-тәрбие процесін жүйелі ұйымдастыруға бағытталған кешенді жұмыстар атқарылды.
Оқу бағыты бойынша мемлекеттік жалпыға міндетті білім беру стандарты талаптарын орындау, оқу бағдарламаларын жүзеге асыру, білім сапасын бақылау, білім алушылардың оқу жетістіктерін диагностикалау, біліміндегі олқылықтарды толықтыру, ҰБТ мен ББЖМ-ге дайындық, электрондық журналдардың жүргізілуін бақылау және пәндердің оқытылу сапасын зерделеу жұмыстары жүргізілді.
Білім сапасын бақылау мақсатында бастапқы диагностика, тоқсандық және қорытынды бақылау жұмыстары, пәндік мониторингтер, оқу техникасы мен сауаттылықты анықтау жұмыстары ұйымдастырылды. Үлгерімі төмен білім алушылармен жеке жұмыс жүргізіліп, олардың біліміндегі олқылықтарды жоюға бағытталған шаралар қарастырылды.
Тәрбие бағыты бойынша «Адал азамат» біртұтас тәрбие бағдарламасының құндылықтарын білім алушылардың бойына сіңіруге бағытталған жұмыстар ұйымдастырылды. Еңбекқорлық, кәсіби біліктілік, отаншылдық, тәуелсіздік, әділдік, жауапкершілік, бірлік, ынтымақ, заң мен тәртіп, жасампаздық және жаңашылдық құндылықтары тәрбие жұмысының мазмұнын құрады.
Құқық бұзушылықтың, буллинг пен кибербуллингтің, зорлық-зомбылықтың, зиянды әдеттердің, интернет пен ойынға тәуелділіктің алдын алу жұмыстары оқу жылы бойы жүргізілді. Қауіпсіздік сабақтарында жол қауіпсіздігі, интернет қауіпсіздігі, жеке қауіпсіздік, құқықтық жауапкершілік және төтенше жағдайлар кезіндегі әрекет ету мәселелері қамтылды.
Ғылыми-әдістемелік бағытта педагогтердің кәсіби шеберлігін арттыру, тәжірибе алмасу, біліктілікті жетілдіру, аттестаттауға дайындық, дарынды оқушылармен жұмыс, олимпиадалық резервті қалыптастыру және ғылыми жобаларға қатыстыру жұмыстары ұйымдастырылды.
Оқушылардың ғылыми-зерттеу, шығармашылық және зияткерлік қабілеттерін дамыту мақсатында «Дарын», «Зерде», «Smart bala», «Ұшқыр ой алаңы», «Шабыт», «Қамқор», «Балалар кітапханасы» және басқа да жобалар аясында жұмыстар жүргізілді.
Кәсіптік бағдар беру бағытында «Еңбегі адал – жас өрен», «Қолыңнан келсе – кәсіп ет», «Smart bala» жобалары арқылы білім алушылардың болашақ мамандығына қызығушылығын арттыру, кәсіби қабілеттерін анықтау және еңбекке баулу жұмыстары жүзеге асырылды.
Психологиялық қызмет тарапынан білім алушылардың психологиялық жағдайын зерттеу, мектепке бейімделуін қолдау, тәуекел тобындағы балалармен жеке жұмыс, ерекше білім беру қажеттіліктері бар оқушыларға қолдау көрсету, емтиханға психологиялық дайындық және ата-аналармен психологиялық ағарту жұмыстары жүргізілді.
Кітапхана қызметі оқушылардың кітап оқу мәдениетін қалыптастыруға, ұлттық әдебиетті насихаттауға, тарихи тұлғалардың мұрасын танытуға және білім алушылардың бос уақытын мазмұнды ұйымдастыруға бағытталды.
Ата-аналармен жұмыс оқу-тәрбие процесінің маңызды бөлігі ретінде ұйымдастырылып, Ата-аналарды педагогикалық қолдау орталығы арқылы бала тәрбиесі, қауіпсіздік, психологиялық қолдау, цифрлық ортадағы қауіпсіздік және отбасы құндылықтары бойынша түсіндіру жұмыстары жүргізілді.
Материалдық-техникалық бағытта оқу кабинеттерін дайындау, мектеп мүлкін сақтау, зертханалық және практикалық жұмыстарға қажетті жағдай жасау, жылыту кезеңіне дайындық, спорттық және оқу құралдарымен қамтамасыз ету, мектеп аумағын көгалдандыру және жаңа оқу жылына дайындық жұмыстары атқарылды.
Жалпы, 2025–2026 оқу жылының қыркүйек–мамыр айларында атқарылған жұмыстар оқу, тәрбие, ғылыми-әдістемелік, психологиялық, әлеуметтік және ұйымдастырушылық бағыттарды өзара сабақтастықта қамтыды. Жүргізілген жұмыстар білім алушылардың сапалы білім алуына, тұлғалық және шығармашылық дамуына, қауіпсіз ортада тәрбиеленуіне, педагогтердің кәсіби өсуіне және ата-аналармен тиімді ынтымақтастық орнатуға бағытталды.
Оқу жылының қорытынды кезеңінде жинақталған тәжірибелер мен жүргізілген мониторинг нәтижелері келесі оқу жылындағы жұмыс бағыттарын нақтылауға негіз болды.
Алдағы кезеңде:
· білім сапасын арттыру;
· білім алушылардың функционалдық сауаттылығын дамыту;
· дарынды және үлгерімі төмен оқушылармен жеке жұмысты күшейту;
· педагогтердің кәсіби құзыреттілігін жетілдіру;
· ата-аналармен өзара байланысты нығайту;
· ерекше білім беру қажеттіліктері бар балаларға психологиялық-педагогикалық қолдауды жалғастыру;
· құқық бұзушылықтың, буллингтің және зиянды әдеттердің алдын алу;
· қауіпсіз білім беру ортасын қамтамасыз ету;
· білім алушылардың ғылыми-зерттеу, шығармашылық және әлеуметтік белсенділігін арттыру;
· жүргізілген мониторинг нәтижелері бойынша нақты түзету жұмыстарын жүйелі ұйымдастыру
негізгі міндеттер ретінде айқындалады.

          Директордың орынбасарлары                                         Б.Аблаев
                                                                                                      Б.Жекенов
                                                                                                      Т.Тастаева
                                                                                                      А.Алиев


